খ্যাল্লা বাইচের উন্মুক্ত জায়গাটাকে আমাদের স্থানীয় আঞ্চলিক ভাষায় বলা হয় আড়ং। এই আড়ং ছিল আমাদের গ্রাম থেকে সোজা পশ্চিম দিকে দেড়/দুই মাইল লাগানো উত্তর-দক্ষিণে প্রায় মাইলখানেক লম্বা একটি বিলে। সুমন, তোমরা তো আবার বিল বলতে বসতবাড়ির ভিটামাটির বাইরের ফাঁকা জমিকেই বোঝ। ইয়াদ আলী ব্যাপারীর ঘাট থেকেই খ্যাল্লাটা বাইচ দিয়ে গেলে ওই আড়ং-এ পৌঁছাতে সময় লাগত বড় জোর ১০/১৫ মিনিট; কারণ এই দেড়/দুই মাইল দূরত্বের মাঝখানে আর কোনো গ্রাম  বা বাড়িঘর নেই। পুরোটাই ফাঁকা। এরই মাঝে আছে ফসলি ক্ষেত-খামার, ছোট-বড় হাওড় বা ডোবা ও খাল-বিল। কিন্তু তার সবটাই ১০/১৫ হাত উঁচু পানির নীচে। মাঝে মাঝে বিচ্ছিন্নভাবে আছে ২/১টা ডুবু-ডুবু সবুজ পাতার আমন ধানের ক্ষেত। আড়ং-এ যেতে সময় বেশি লাগত না, দূরত্বও ছিল কম, তাই ওখানে যাওয়ার আগে এই খ্যাল্লা নিয়ে হতো মজার এক ঐতিহ্যবাহী লোকজ আনুষ্ঠানিকতা। ইয়াদ আলীর পাড়া-প্রতিবেশী উঠতি বয়সের ছেলেপুলেরা সহ গ্রামের অন্যান্য বাইছ্যারা বৈঠা হাতে খ্যাল্লায় উঠত। ৫/৬ জনের একদল গান-বাজনা করার লোক উঠত, যাদের বলা হতো বয়াতি। খমক, বাইয়্যা,  দোতরা, খঞ্জনি বাজিয়ে ওরা জারি-সারি গান গাইত। খ্যাল্লা চলার সময় বাইছ্যাদের হাতের বৈঠার গতি ও ছন্দকে নিয়ন্ত্রণ করত ধামাইলদারের ধামাইল এবং ডুগরি বায়েনের ডুগরির ছন্দোময় শব্দ। সুমন, তুমি তো মনে হয় এখানেও আটকে আছো, ধামাইলদার শব্দের জট খুলতে গিয়ে। ধামাইলদার হচ্ছে ওই ৪/৫ জনের দল যাদের হাতে থাকত ৪/৫ হাত লম্বা বাঁশের লাঠি। ডুগরি হচ্ছে অর্ধগোলাকৃতির বড় পেয়ালার মতো দেখতে মাটির পাত্র দিয়ে বানানো এক ধরনের বাদ্যযন্ত্র। যার ছড়ানো মুখটা ছাগল, ভেড়া বা গরুর চামড়া দিয়ে বাঁধানো। শক্ত কাঠের ১ ফুট লম্বা দুইটা কাঠি দিয়ে একজন লোক দুই  হাতে বাজাত এই ডুগরি। গুড়ুম গুড়ুম শব্দে কখনো ধীর লয়ে কখনো-বা দ্রুত লয়ে ছন্দ তুলে বাজত এই ডুগরি। ৪/৫ মাইল দূর থেকেও বাতাসে ভেসে আসত তার ছন্দোময় আওয়াজ। আমাদের গ্রামের কালু কবিরাজ, কেরু মুনসি, কোঠু মিয়া, রাষ্ট্র গোপাল বাঙ্গারফি, আরো কে কে যেন উঠেছিল ব্যাপারীর খ্যাল্লার সারিগানের বয়াতির দলে। খ্যাল্লা তখনো ইয়াদ আলীর ঘাটে বাঁধা। বাইছ্যাদের হাতে হাতে বৈঠা, বয়াতির দল বাদ্যযন্ত্র বাজিয়ে ধীর লয়ে ধরেছে সারিগান। বাইছ্যাদের হাতের বৈঠা সারিগানের ছন্দে ছন্দে মাঝে মাঝে সমান তালে টোকা মেরে যাচ্ছে। খ্যাল্লার কাঠের পাটাতনে  ছন্দ মেলাচ্ছে ডুগরি আর ধামাইলদারের ধামাইল। শুরু হয়েছে খ্যাল্লা বরণ অনুষ্ঠান। ইয়াদ আলীর খ্যাল্লার বর্ণনা, প্রশংসা, চারিত্রিক ক্যারিকেচার সারিগানের সুরে গেয়ে যাচ্ছে বয়াতির দল। তাদের সাথে সারিগানের স্থায়ী সুরের একটা পয়ারে আমরা সমস্বরে ঝংকার তুলে উচ্চারণ করছি - আহা-বেশ-বেশ-বেশ। ইয়াদ আলীর বাড়ির বউ-ঝি পাড়া-প্রতিবেশী ছেলে-বুড়ো সবাই ভিড় করে দাঁড়িয়ে দেখছে এই মজার দৃশ্য। বাঁশের কুলা হাতে ইয়াদ আলীর স্ত্রী এগিয়ে এসেছে খ্যাল্লার সামনের গলুইয়ের কাছে। কুলায় আছে কিছু ধান, দুর্বাঘাস, নতুন একটি গামছা ও কিছু ধাতব ও কাগজি  মুদ্রা। দুহাতের অঞ্জলি ভরে ঘাটের পানি তুলে ধুয়ে দিল খ্যাল্লার গলুই। তারপর নতুন গামছাটা গলুইয়ে বেঁধে তিন আঙুলের মাথায় ধরা সামান্য ধান ও দুর্বাঘাস ছিটিয়ে মুদ্রাগুলি রেখে দিল গলুইয়ে। ঘাটে বাঁধা খ্যাল্লার রশিটা খুলে দেওয়ার সাথে সাথে আবার সবাই পর পর তিনবার সমস্বরে আওয়াজ তুলে ধ্বনি দিল - আল্লা বলো, রসুল বলো, লায়-লাহা এল্লেলা…। ছন্দ-তাল-লয়ে আওয়াজ তুলে ধীর গতিতে এগিয়ে চলল ইয়াদ আলীর খ্যাল্লা। এ বাড়ি থেকে ও বাড়ি, এ পাড়া থেকে ও পাড়া, এ গ্রাম থেকে ও গ্রামের বিভিন্ন ঘাটে ভিড়ে বরণের ফাঁকে ফাঁকে তুলে নিল আমন্ত্রিত চৌকস সব  বাইছ্যাদের। বরণ পর্বের উপহার হিসাবে বেশির ভাগই উঠত নগদ টাকা-পয়সা। আমাদের চেয়ারম্যান বাড়ি ও অন্য ২/১ জন প্রভাবশালী লোকের ঘাটে ভিড়ে পেয়েছিল ৩/৪ টা পিতলের কলসি। বরণপর্ব শেষে দ্রুত লয়ের বাইচের তুফান তুলে খ্যাল্লা ফিরে এল ব্যাপারীর ঘাটে।